উত্তরবঙ্গে ১০ লাখের অনুদান মেসির! মমতার হাতে তুলে দেবেন চেক

ওয়েব ডেস্ক: ১৪ বছর আগে প্রথমবারের জন্য ভারতে এসেছিলেন লিওনেল মেসি (Lionel Messi)। সেবার আর্জেন্টাইন তারকার পায়ের জাদুতে ভরে উঠেছিল যুবভারতী ক্রীড়াঙ্গনে। ফের একবার মেসির জোয়ারে গা ভাসাতে চলেছে শহর কলকাতা (Kolkata)। ১৩ ডিসেম্বর সেই একই মাঠে পা রাখতে চলেছেন বিশ্বজয়ী অধিনায়ক। তবে এবার তিনি আসছেন ভিন্ন ভূমিকায়—একজন মানবিক দূত হিসেবে।

সূত্রের খবর, পশ্চিমবঙ্গের উত্তরবঙ্গে সাম্প্রতিক প্রাকৃতিক বিপর্যয়ের (North Bengal Flood) পরিপ্রেক্ষিতে রাজ্য সরকারের ত্রাণ তহবিলে মুখ্যমন্ত্রী মমতা বন্দ্যোপাধ্যায়ের (Mamata Banerjee) হাতে ১০ লক্ষ টাকার অনুদান তুলে দেবেন মেসি। জানা গিয়েছে, তাঁর ভারত সফরে যে অর্থ সংগ্রহ হবে, তার একটি অংশ স্পনসরের মাধ্যমে সরাসরি রাজ্য ত্রাণ তহবিলে পৌঁছে দেওয়া হবে।

আরও পড়ুন: কলকাতায় এসে রাজুদার পকেট পরোটা খাবেন মেসি!

উত্তরবঙ্গে ভয়াবহ বন্যা ও ভূমিধসে বহু মানুষের প্রাণহানি ঘটেছে, ধ্বংস হয়েছে পরিকাঠামো। এই কঠিন পরিস্থিতিতে মুখ্যমন্ত্রী নিজে ক্ষতিগ্রস্ত এলাকা পরিদর্শন করে ত্রাণ ও পুনর্বাসনের কাজ তদারকি করছেন। তিনি নিজেও ইতিমধ্যে রাজ্য ত্রাণ তহবিলে ৫ লক্ষ টাকা দান করেছেন। এবার মেসির এই অনুদান ঘটনাটিকে আরও মানবিক ও অনুপ্রেরণামূলক মাত্রা দেবে বলেই মনে করছে প্রশাসনিক মহল।

১৩ ডিসেম্বরের অনুষ্ঠানে মেসির উপস্থিতি ঘিরে ইতিমধ্যেই উন্মাদনা ছড়িয়েছে সমর্থক ও ফুটবলপ্রেমীদের মধ্যে। এবার ম্যাচ নয়, তিনি আসছেন ‘গোট কনসার্ট’-এ (GOAT Concert) অংশ নিতে। সেখানেই মঞ্চে মুখ্যমন্ত্রী মমতা বন্দ্যোপাধ্যায়ের হাতে প্রতীকীভাবে অনুদান তুলে দেওয়ার কথা রয়েছে।

জানা গিয়েছে, ওই মঞ্চে উপস্থিত থাকবেন মুখ্যমন্ত্রী মমতা বন্দ্যোপাধ্যায় ছাড়াও ডায়মন্ড হারবারের সাংসদ অভিষেক বন্দ্যোপাধ্যায়, ক্রীড়ামন্ত্রী অরূপ বিশ্বাস এবং বলিউডের কিংবদন্তি অভিনেতা অমিতাভ বচ্চন। কলকাতা থেকেই শুরু হবে মেসির ভারত সফর, এরপর তিনি যাবেন মুম্বই, আহমেদাবাদ ও দিল্লিতে।